
Biserica a reprezentat de-a lungul timpului piatra de temelie a societăţii tradiționale 
româneşti, reperele social-morale propovădite de aceasta reprezentând o pildă de urmat şi un îndreptar 
pentru românii din toate timpurile şi provinciile în care aceştia s-au aflat şi se găsesc încă. 

Odată cu secularizarea Bisericii, ingerințele statului şi ale politicului în special s-au făcut 
simțite în această instituție spirituală, care a devenit un obiect de manipulare a enoriaşilor, de 
învrăjbire a acestora conform cu interesele clasei politice. 

Pornind de la aceste premise, subiectul tezei de doctorat intitulată „Relaţia Biserica Ortodoxă 
- Stat în Republica Moldova: aspecte istorice, politice şi misionare”, realizată de domnul Romeo 
Cemîrtan şi îndrumată de Pr. prof. dr. Gheorghe Petraru de la Facultatea de Teologie din cadrul 
Universităţii „Al. I. Cuza” din laşi, este unul de extremă actualitate, domnia sa prezentând în această 
lucrare evoluţia spirituală a românilor din stânga Prutului înainte şi după fatidicul an 1812, când 
partea răsăriteană a Moldovei istorice a fost anexată la Imperiul țarist, trecând, mai apoi, prin marea 
unire din 1918 şi înființarea Mitropoliei Basarabiei ca instituţie ecleziastică a românilor basarabeni, 
anexarea Basarabiei în fatidicul an 1940, disoluția bisericii în perioada comunistă şi renaşterea 
sentimentului religios şi național după dispariția URSS, concretizat în reînfiinţarea Mitropolie 
Basarabiei. În realizarea studiului autorul afirmă că a ales o „abordare teologică, fundamentată pe 
principiile specifice domeniului religios, în care a încercat să ţină cont atât de aspectele istorice şi 
canonice, cât şi aspectele de interferență domeniului politic cu cel religios legate de cazul Mitropoliei 
Basarabiei”. 

Primul capitol al lucrării se constituie într-o retrospectivă istorică a relației dintre biserică şi 
stat în spaţiul românesc dintre Prut şi Nistru anterior anului 1812, când acest teritoriu era parte din 
Moldova istorică, pentru ca cercetarea acestui raport să fie continuată cu perioada în care Moldova 
pruto-nistreană s-a aflat sub stăpânirea autocrată a țarilor ruşi. Prin tratatul de Pace de la Bucureşti din 
1812 teritoriul dintre Prut şi Nistru a fost anexat de Rusia ţaristă, Turcia cedând acest teritoriu 
românesc fără nici un drept juridic şi istoric. Prin această „alipire”, rezultat al războiului ruso-turc 
desfăşurat între anii 1806-1812, Imperiul Țarist s-a apropiat şi mai mult de râvnitul Constantinopol 
(Istanbul), obiectiv suprem pentru ţarul Petru I şi dinastia Romanovilor, în viziunea cărora 
Constantinopolul nu era doar un simbol al puterii laice şi politice cât quintesenţa ortodoxiei, el 
reprezentând esenţa viabilităţii miturilor despre “Moscova — a treia Romă” şi “Rusia — continuatoarea 
Imperiului Bizantin”. 

În drumul lor către Constantinopol, Statul Rus şi Biserica Ortodoxă Rusă (care după reforma 
lui Petru I devenise subordonată statului) şi-au unit eforturile, în ciuda rivalităților de altă dată. În 
consecință, Basarabia a devenit o jertfă pe calea expansiunii ruse spre Balcani şi Strâmtori, pentru 
“eliberarea ortodocşilor de sub păgâni”. Până în anul 1812 Basarabia se afla sub ascultarea 
Mitropoliei Moldovei din Iaşi, care la rândul ei, se afla sub jurusdicţia Patriarhiei din Constantinopol 
şi cuprindea trei eparhii. Biserica Ortodoxă Rusă şi-a extins jurisdicţia asupra Basarabiei în anul 1812, 
încălcând canoanele bisericeşti, respectiv canonul 34 apostolic, canonul 8 al Sinodului III Ecumenic, 
care prevede ca “nici un episcop să nu cuprindă altă eparhie, care nu a fost mai de mult şi dintru 
început sub mâna lui sau a celor dinaintea lui. Iar dacă cineva a cuprins o eparhie străină şi în chip 
silnic a pus-o sub stăpânirea lui, pe aceasta să o dea înapoi”; canoanele 13, 21 şi 22 ale Sinodului de la 
Catargina, precum şi canonul 2 al Sinodului II Ecumenic, care interzic “episcopului unei anumite 
eparhii să-şi întindă puterea asupra altei eparhii”. În consecință, canoanele nu admit cuceriri 
canonice, ca urmare a unor cuceriri teritoriale, jurisdicție canonică instalată ca urmare a unor 
cuceriri politico-militare, fiind nulă de drept. 

Aşadar, Basarabia a devenit după 1812 parte integrantă a Imperiului Țarist. În curând, limba 
română a fost înlăturată din instituţiile oficiale, începându-se o politică de rusificare, prin 
administraţie, şcoală şi Biserică, iar baza socială a acestor măsuri o reprezentau coloniştii neomogeni 
etnic, cărora li s-au acordat importante privilegii în Basarabia din partea țarilor ruşi. 

Politica de deznaționalizare şi rusificare a Basarabiei promovată de ţarism, în pofida faptului 
că a fost bine organizată şi intensă, nu şi-a atins rezultatul scontat, întâmpinând rezistență din partea 


populaţiei locale majoritare, o mişcarea de renaştere națională care însă nu a cunoscut formele 
elaborate, bine organizate şi argumentate teoretic ca în celelalte provincii româneşti înstrăinate, având 
specificul ei, generat de condiţiile concret istorice şi, în special, de politica promovată de autoritățile 
de ocupaţie. Contribuţia şi rolul clericilor în mişcarea de renaştere națională a fost una deosebit de 
însemnată. În pofida măsurilor de rusificare intensă luate de arhipăstorii ruşi, bisericile şi mănăstirile 
din Basarabia au rămas centre naţionale de cultură, în special ultimele, care prin călugării lor aveau o 
legătură spirituală extrem de strânsă cu ţăranii din masa cărora se ridicaseră, reuşind să păstreze 
spiritul național în rândurile enoriaşilor români din Basarabia. 

Unirea din anul 1918 a concretizat renaşterea spiritului naţional românesc transpus în plan 
religios prin crearea Mitropoliei Basarabiei ca instituţie ecleziastică reprezentativă a românilor din 
Basarabia, parte componentă a Bisericii Ortodoxe Române (B.O.R). Un Congres Extraordinar 
eparhial, întrunit în iulie 1923, a repetat dorinţa unanimă a clerului şi mirenilor ca Arhiepiscopia 
Chişinăului să fie ridicată la treapta de Mitropolie, cu denumirea de Mitropolia Basarabiei, iar cele 
două noi eparhii basarabene (Episcopia Hotinului şi Episcopia Cetăţii Albe-lsmail) să rămână 
episcopii sufragane, legate canonic de acest scaun. Această cerere a fost discutată la Sf. Sinod al 
Bisericii Ortodoxe Române în noiembrie 1923, constatându-se că „ea poate fi considerată ca şi 
împlinită prin dispoziţiile favorabile care vor fi introduse în proiectul de lege şi în noul statut de 
organizare a B.O.R.”. 

În urma ocupaţiei sovietice din 1940 Mitropolia Basarabiei a fost silită să-şi întrerupă 
activitatea. În locul ierarhilor români siliţi să se refugieze la Bucureşti, noile autorităţi sovietice au 
trimis aici, în toamna anului 1940, pe episcopul rus Alexie de Tula, care s-a instalat într-o casă 
particulară din Chişinău şi a dat imediat dispoziţii ca slujbele să se facă în slavoneşte, iar Crăciunul şi 
celelalte sărbători să se ţină după stilul vechi. Activitatea lui s-a redus la viaţa liturgică şi a rămas la 
Chişinău până la 24 iunie 1941, când a fost arestat tot de sovietici, decişi să îi facă pe românii 
basarabeni să înţeleagă „materialismul — ştiinţific” ateu comunist. 

Relatările martorilor oculari, făcute după mai bine de 50 ani despre faptele sovieticilor în 
Basarabia sunt zguduitoare. Autorităţile bolşevice au comis multe crime chiar în subteranele Palatului 
Mitropolitan din Chişinău, unde se aflase Consistoriul Bisericesc şi fabrica de lumânări, iar sovieticii 
stabiliseră secția de spionaj a N.K.V.D.- ului. Aici s-au găsit şi instrumentele de tortură. La fel, s-au 
profanat şi clădirile Seminarului şi a Facultăţii de Teologie, şcolile bisericeşti etc., toate fiind 
transformate în închisori pentru civili, militari, preoți. Majoritatea bisericilor din Chişinău au fost 
transformate în depozite, grajduri, săli de spectacole, cinematografe. Crucile de pe turle au fost 
coborâte, iar cele în relief au fost acoperite cu panouri roşii ce reprezentau secera şi ciocanul sau 
portretele „mult iubiţilor conducători sovietici”, I. V. Stalin şi V. I. Lenin. 

După eliberarea Basarabiei autorităţile române au reuşit ca până la sfârşitul anului 1943, în 
pofida greutăților, să fie readuse în funcţiune toate cele 938 biserici existente în Basarabia la 28 iunie 
1940, la care s-au adăugat alte 95 locaşuri de cult, construite după restaurarea administraţiei 
româneşti. Ca un element inedit, însuşi mareșalul Ion Antonescu a contribuit cu suma de 2.000.000 lei 
la refacerea unui lăcaş religios, distrus în urma bombardamentelor aviaţiei sovietice. 

Capitolul al II-lea este dedicat studiului perioadei de după anul 1989, în care d-l Romeo 
Cemîrtan tratează renaşterea spirituală şi națională a românilor basarabeni, concretizată în 
proclamarea independenţei Republicii Moldova. În plan spiritual acest fapt s-a concretizat în 
reactivarea Mitropoliei Basarabiei în anul 1992, mare parte a acestui capitol urmărind şi tratând 
diferendul dintre Patriarhia Rusă şi Patriarhia Română asupra Mitropoliei Basarabiei, devenită măr al 
discordiei între cele două instituţii ecleziastice. În acest conflict iniţiat de Patriarhia rusă au fost atraşi 
atât clerici cât şi enoriaşi ai celor două mitropolii, unele diferende fiind extrem de violente la adresa 
preoţilor şi credincioşilor aparținând Mitropoliei Basarabiei. Fosta guvernare comunistă din Republica 
Moldova a acţionat tacit în favoarea Mitropoliei Moldovei, subordonată Patriarhiei Ruse, refuzând în 
repetate rânduri să ia în considerare cererile de retrocedare a fostelor proprietăți imobiliare şi funciare 
care au aparținut Mitropoliei Basarabiei în perioada interbelică. Refuzul de a recunoaşte Mitropolia 
Basarabiei, tracasările la care aceasta a fost supusă, au adus cazul în atenția organismelor juridice 
internaționale, în speţă C.E.D.O. (Comisia Europeană a Drepturilor Omului), care a obligat în anul 
2002 guvernul comunist din Republica Moldova să recunoască existența legală a Mitropoliei 
Basarabiei. 

Anterior, începând cu anul 1989, procesul de destrămare al Uniunii Sovietice a fost prefațat 


de atenuarea propagandei antireligioase care a favorizat revitalizarea vieţii bisericeşti, când s-au 
redeschis biserici, mănăstiri şi şcoli teologice. O parte a preoților basarabeni au participat la acțiunile 
culturale de renaştere spirituală şi naţională, împreună cu enoriaşii au reuşit să restabilească viața 
bisericească, iar din stranele bisericilor s — a auzit iarăşi limba română. 

Provocarea şi declanşarea conflictului armat din Transnistria începând cu anul 1991 nu a 
reprezentat decât o “nouă strategie şi metodă rusească de a nu-şi pierde zona de influenţă în Balcani”, 
o cale prin care Rusia, succesoare a U.R.S.S., a dorit stoparea revenirii evidente a Basarabiei (cuprinsă 
parțial în Republicii Moldova) la spaţiul românesc. Situaţia creată între anii 1991 — 1992 a pricinuit 
grave tensiuni în Republica Moldova atât sub aspect geo-politic cât şi în plan spiritual. Criza 
identităţii naţionale din R. Moldova a fost provocată de politica sovietică imperialistă, care, pentru a 
justifica anexarea Basarabiei, a creat noţiuni noi de “popor moldovenesc” şi “limba moldovenească”, 
diferite de poporul român şi limba română, fapt ce contravine datelor istorice şi lingvistice. 

Dacă din punct de vedere politic a fost impusă păstrarea status — quo-ului în zonă, tocmai 
datorită acestui conflict armat de pe Nistru, creat, finanţat şi încurajat continuu de către Rusia, care a 
trezit reacţii pentru rezolvarea acestuia la nivel european şi mondial, care însă trenează până astăzi, 
realizărea unități cultural — spirituale a Basarabiei (Republica Moldova) cu România părea posibilă 
prin revenirea Bisericii Ortodoxe din Basarabia sub jurisdicția Patriarhiei Române, conform canonului 
34 apostolic. Conştientă despre acest fapt, Patriarhia Moscovei a pornit o serie de “maşinațiuni, în 
sensul de a stârni pe unii din ortodocşii basarabeni, de a preveni orice apropiere a fostelor Mitropolii 
ale Chişinăului şi Cernăuţilor de Patriarhia Română. Incidentele sângeroase de pe Nistru şi-au găsit 
astfel un corespondent ecleziastic”. 

Paralel cu lupta politico-militară purtată de Rusia (Armata a 14-a şi clica de la Tiraspol, 
condusă de Igor Smirnov) cu Republica Moldova, s-au mărit şi au devenit mai insistente presiunile şi 
tensiunile venite din partea Patriarhiei Moscovei. În vederea anihilării situaţiei presante, Prea Fericitul 
Teoctist, Patriarhul României, adresa o scrisoare Sanctităţii Sale Alexei al II-lea la 2 aprilie 1992 în 
care, printre altele, se menţiona: “...că nu este momentul potrivit a se lua în discuţie problema 
Bisericii din Moldova, spre a nu se agrava şi mai mult situaţia din regiune” (1, p. 19-20). În ziua 
următoare, la 3 aprilie 1992 a fost adresat un “Memoriu” din partea a 52 deputaţi de la Chişinău către 
Sanctitatea Sa Alexei al II-lea şi Prea Fericitul Teoctist în care se cerea “inițierea de urgență a unui 
dialog între cele două Patriarhii, în stare să refacă unitatea bisericească a poporului român şi să aşeze 
pe temeiurile fireşti raporturile interortodoxe româno-ruse”. Dialogul invocat a fost însă ignorat de 
partea rusă. 

Reacţia înaltei instituţii ecleziastice ruse este uşor explicabilă. După destrămarea U.R.S.S. în 
1991, Biserica Ortodoxă Rusă a depus eforturi considerabile pentru a nu urma soarta Imperiului 
Sovietic. Astfel, s-a creat o situaţie paradoxală, comparabilă cu prezența militară rusă în noile state 
independente din lagărul sovietic, în care, pe plan spiritual, un stat străin, cum este Federaţia Rusă, 
conduce, prin Patriarhia Moscovei, viața bisericească din spațiul altor state vecine (Ucraina, Belarus, 
Moldova, Estonia). O astfel de situaţie reprezintă un amestec flagrant în treburile interne ale statelor 
respective. Biserica Ortodoxă Rusă îşi motivează — însă — acest monopol al vieţii religioase în fostele 
republici sovietice prin afirmația că “după destrămarea U.R.S.S., ortodoxia va deveni un nucleu de 
unitate”. Al cui, însă? Sub lozinca unităţii ortodoxiei nu se înțelege dreapta credinţă a creştinilor de rit 
bizantin, ci Biserica Ortodoxă Rusă — “mama spirituală” a popoarelor din Ucraina, Rusia şi Moldova. 

Patriarhiei Moscovei păstrează, aşadar, în plan spiritual față de fostele republici sovietice o 
poziţie imperialistă, conform ideologiei tradiționale ruse: “Moscova — a treia Romă, iar Rusia — 
succesoarea Bizanțului”. 

Poziţia Patriarhiei Moscovei a fost urmată însă de mulți preoți care, rod al educaţiei 
regimului sovietic, au rămas docili Moscovei şi au ignorat valorile naţional — spirituale ale 
„concetăţenilor” din R. Moldova. În fruntea lor s-a situat însuşi succesorul şi continuatorul lui 
Serapion — P.S. Vladimir. La 7 iulie 1989 la şedinţa Sf. Sinod al Bisericii Ortodoxe Ruse este numit 
Episcop al Chişinăului şi Moldovei P.S. Vladimir (Cantarean). În anul următor,de Paşti, este ridicat la 
rangul de Arhiepiscop. După instalarea în scaunul episcopal, P.S. Vladimir crează anturajul său de 
preoţi, împreună cu care începe să pună în practică planul de distrugere a Bisericii din Basarabia, în 
favoarea Bisericii Ruse. 

În ceea ce priveşte Mitropolia Basarabiei, Sfântul Sinod al Bisericii Ortodoxe Române nu a 
recunoscut niciodată desființarea ei. Din acest motiv întâistătătorii Bisericii Ortodoxe Române au 


inițiat o convorbire frăţească cu Biserica Ortodoxă Rusă pentru repararea nedreptăţii cauzate, pe plan 
bisericesc şi canonic, de pactul Ribbentrop — Molotov în urma căruia Basarabia în mod forțat a trecut 
sub jurisdicția Patriarhiei Moscovei. Însă, această inițiativă a Patriarhiei Române, lansată pe data de 9 
aprilie 1992, a fost interpretată de către partea rusă, pe fondul conflictului transnistrean, ca un amestec 
în jurisdicţia sa, şi a dus la tensionarea situaţiei interetnice şi confesionale din Republica Moldova. 
Pentru a stopa mişcarea națională pro-română în rândul clerului din Republica Moldova, Patriarhia 
Moscovei a încurajat discriminarea celor care aveau viziuni patriotice şi doreau revenirea Bisericii 
Ortodoxe din Moldova sub jurisdicţia Patriarhiei Române (cazul Episcopului Petru Păduraru). Această 
atitudine antiromânească a Patriarhiei Moscovei, manifestată indirect prin acțiunile violente ale 
reprezentanților Mitropoliei Moldovei împotriva “trădătorilor” şi “schismaticilor”, a accelerat 
procesul de reactivare a Mitropoliei Basarabiei. 

După reactivarea Mitropoliei Basarabiei la 19 decembrie 1992, politica discriminatorie a 
Mitropoliei Moldovei faţă de P.S. Petru Păduraru şi slujitorii săi nu numai că a continuat, ci şi mai 
mult s-a intensificat, având ca scop discreditarea Patriarhiei Române şi apărarea patrimoniului 
bisericesc al Patriarhiei Moscovei în R. Moldova. Pentru a argumenta şi a motiva această politică 
antiromânească, Î.P.S. Vladimir, Mitropolitul Chişinăului şi a întregii Moldove (acest titlu este copiat 
după modelul rusesc — Alexei al II-lea, Patriarhul Moscovei şi a întregii Rusii), a invocat canoanele 
bisericeşti: “Orice slujitor al Bisericii trebuie să dispună, pentru a trece din jurisdicția unei Biserici în 
jurisdicția alteia de o foaie de eliberare de la Patriarhie. Episcopul Petru însă, nu a respectat aceste legi 
bisericeşti, drept urmare interzicându-i-se să oficieze servicii divine încă de pe timpul subordonării 
noastre Patriarhiei Moscovei. Cu toate acestea, el a fost primit de Patriarhia Română, ceea ce nu 
înseamnă atât că au fost încălcate legile Bisericii ortodoxe din Moldova, din Rusia sau România, ci că, 
în general, Patriarhia Română a încălcat legile Bisericii Ortodoxe Ecumenice (...). Însă, era şi normal 
ca P.S. Petru să nu ceară foaie de eliberare de la Patriarhia Moscovei, câtă vreme nu există nici o foaie 
de aderare a Mitropoliei Basarabiei la aceasta, după cum nu există nici un act care să ateste 
desființarea Mitropoliei respective la o dată anume”. 

De fapt, divergenţa canonică dintre cele două Mitropolii constă nu atât în interpretarea 
canoanelor bisericeşti, cât în diferenţa de bază a organizării administrative a celor două Mitropolii, 
subordonate Patriarhiilor diferite. Examinând mai atent Statutul de organizare şi funcționare a 
Mitropoliei Basarabiei, constatăm că ea acordă o autonomie administrativă reală, oferă o situație 
Statutul Mitropoliei Moldovei, însă, se caracterizează prin centralism administrativ şi dependenţa 
Jurisdicțională exagerată față de organismele bisericeşti de la Moscova şi Chişinău, şi aproape că nu 
oferă garanţii pentru exercitarea şi protecția drepturilor religioase ale clerului şi mirenilor. Statutul 
Mitropoliei Basarabiei cuprinde în cele 135 de articole toate prevederile necesare fazei de organizare 
şi funcţionare a mitropoliei. Statutul Mitropoliei Moldovei cuprinde numai 35 de puncte. În punctul 9 
se stabileşte că “în activitatea sa internă, eparhia se călăuzeşte de Statutul Canonic al Patriarhiei 
Moscovei”. În felul acesta Statutul Mitropoliei Moldovei apare ca o completare la Statutul Bisericii 
Ortodoxe Ruse. 

Mitropolia Basarabiei este alcătuită din câteva eparhii care au ca organ de conducere pe un 
episcop sau arhiepiscop, care se bucură de toate drepturile prevăzute de sfintele canoane. Pe când 
Mitopolia Moldovei până în 1998 a fost împărțită simbolic în vicariate, conduse de episcop vicar cu 
număr restrâns de drepturi, de care pot fi lipsiți la dorinţa întâistătătorului (cum a fost în cazul P.S. 
Petru, episcop de Bălți, destituit fără temei canonic de către Arhiepiscopul Vladimir la 24 august 
1992). 

Ierarhii Bisericii Ortodoxe Române se aleg prin vot secret de un colegiu electoral constituit 
din membrii Adunării Naţionale Bisericeşti, împreună cu cei ai Adunării Eparhiale a eparhiei vacante. 
La ruşi, arhiereul eparhiei este numit de Sf. Sinod al Bisericii Ruse de la Moscova şi de către Prea 
Sfinția Sa Patriarhul. 

În privinţa clerului, la ruşi preotul paroh este numit în parohie de către arhiereul local, iar la 
români, preotul este numit la parohie sau se confirmă de către episcop în caz de alegere, la propunerea 
Consiliului parohial. De asemenea, la ruşi preotul paroh poate fi transferat sau concediat din parohie 
de către arhiereul eparhiot cu motive sau fără motive, pe când la români episcopul poate suspenda din 
funcţie preotul paroh doar în cazuri de vinovăţie gravă, cu dispunerea cercetării acestor cazuri. 

Astfel, caracterul mai democratic al Statutului Mitropoliei Basarabiei a fost un argument în 


plus care a determinat pe unii dintre preoții Mitropoliei Moldovei să adere la mitropolia pro-română. 
Conducerea Mitropoliei Moldovei era conştientă de această situaţie, de aceea, paralel cu reorganizarea 
Mitropoliei Moldovei şi ridicarea Î.P.S. Vladimir în treapta de mitropolit la 21 decembrie 1992 de 
către Alexei al II-lea, au fost declanşate de reprezentanții mitropoliei pro-moscovite acțiunile de 
intimidare pe calea legală, dar şi ilegală în adresa Mitropoliei Basarabiei. 

După 14 septembrie 1992, când a fost constituită Adunarea Eparhială a Mitropoliei Basarabiei 
în frunte cu P.S. Petru, Episcop de Bălţi care s-a pronunţat pentru reactivarea Mitropoliei Autonome a 
Basarabiei (stil vechi) sub jurisdicția Patriarhiei Române, ceea ce şi s-a întâmplat la 19 decembrie 
1992. Fiind tratată antidemocratic şi discriminatoriu de către organele de stat, Mitropolia Basarabiei, 
încă de la sfârşitul anului 1992, şi-a rezervat dreptul de a se adresa la forurile internaţionale, inclusiv 
O.N.U., şi de a solicita ajutorul şi adoptarea de măsuri corespunzătoare pentru lichidarea discriminării 
suportate. 

Ultimul capitol al lucrării tratează diferendul interortodox şi impactul său asupra societăţii 
moldovene, autorul identificând o multitudine de cauze ale acestuia: cauze de ordin istoric, naţional, 
canonic, economic, politic, geopolitic, cu însemnate consecințe sociale şi religioase. Ele sunt 
prezentate atât distinct dar şi în contextul afirmațiilor unor înalți clerici ruşi, cum este cazul afirmației 
patriarhului Moscovei, Chiril, care in august 2010 declara că „Republica Moldova este parte 
componentă a Sfintei Rusii”, afirmaţie care a bulversat şi a determinat o polemică încinsă în cadrul 
societății civile. Implicarea capului Mitropoliei Moldovei, Vladimir, în campania politică, oferind 
sprijin unui personaj controvesat, ex ministru al securității moldovene şi susținător înflăcărat al 
„identității moldoveneşti”, nu este de natură a linişti spiritele. 

Deşi imaginează un posibil scenariu de rezolvare a diferendului, făcând apel la deschidere din 
partea ambelor părți implicate, recte Patriarhia Rusă şi cea română, spre un dialog deschis, „„frăţesc, 
în spiritul duhului îngăduinţei şi iubirii creştine” autorul este sceptic. Legalizarea Mitropoliei 
Basarabiei de către Guvernul R. Moldova din 30 iulie 2002, absenţa diferendelor violente între 
Mitropolia Moldovei şi Mitropolia Basarabiei, nu presupune automat şi rezolvarea diferendului 
Jurisdicțional dintre Patriarhia Română şi Patriarhia Moscovei. Recunoaşterea de jure de către stat a 
situaţiei de facto şi intrarea în drepturile depline conform Legii despre Culte din 24 martie 1992 este 
doar o parte a unui diferend jurisdicţional între cele două Mitropolii şi cele două Patriarhii, care se 
poate încheia doar prin soluţionarea miezului problemei —, care se referă atât la activitatea pastorală, 
cât şi la împărțirea patrimoniului bisericesc din R. Moldova. Patriarhia Română nu exclude prezența 
Jurisdicțională concomitentă a celor două Mitropolii pe teritoriul R. Moldova, conformă cu canoanele 
bisericeşti. O astfel de situaţie este prezentă în Serbia, mai precis, în Banatul Sârbesc, unde Patriarhia 
Română are o eparhie, iar în România, în Banat, activează o eparhie sârbă. Însă, Patriarhia Moscovei 
respinge împărțirea jurisdicțională a credincioşilor din R. Moldova pe criterii etnice (conform 
canonului 34 apostolic), pentru că în acest caz Mitropolia Moldovei ar pierde un număr însemnat de 
enoriaşi, având jurisdicţia numai asupra credincioşilor de origine rusă, ucraineană şi altor minorități 
etnice dornice să rămână sub ascultarea Patriarhiei Moscovei. În viziunea părții ruse, este de ajuns ca 
în R. Moldova să fie o singură Mitropolie, cea din jurisdicția sa, iar Mitropolia Basarabiei să aibă un 
statut onorific, fără a exercita o jurisdicție reală asupra acestui teritoriu, ceea ce contravine atât 
canoanelor bisericeşti, cât şi dorinței românilor din Republica Moldova de a avea Biserica națională 
proprie. 

Republica Moldova se află după 19 ani de independenţă şi o lungă perioadă de tranziție la 
toate nivelele, inclusiv mental, în pragul aderării la Uniunea Europeană, debarasându-se de postura de 
satelit al Rusiei, moştenitoarea URSS. Să se repete situația din 1992 când Rusia, nemulțumită de 
apropierea Republicii Moldova față de România, a susţinut războiul din Transnistria şi a declanşat 
diferendul religios legat de reactivarea Mitropoliei Basarabiei. Afirmația patriarhului rus, Chiril, 
embargoul rus asupra produselor agricole moldoveneşti arată că Rusia nu este deschisă unui dialog 
sincer în plan religios pentru stingerea diferendului. 

Concluzionând, lucrarea de doctorat a domnului Romeo Cemârtan reprezintă un studiu 
extrem de valoros asupra unor chestiuni delicate de istorie şi teologie ortodoxă, care trebuie imperios 
publicată într-un tiraj cât mai mare, pentru a fi accesibilă unui public cât mai larg. 


